Document ID: 32005D0013

KOMISJONI OTSUS,
3. jaanuar 2005,
millega muudetakse otsust 2001/881/EÜ, milles koostatakse kolmandatest riikidest pärit loomade ja loomsete toodete veterinaarkontrolliks heakskiidetud piiripunktide loetelu ja ajakohastatakse komisjoni ekspertide korraldatavate kontrollide üksikasjalikke eeskirju
(teatavaks tehtud numbri K(2004) 5598 all)
(EMPs kohaldatav tekst)
(2005/13/EÜ)
EUROOPA ÜHENDUSTE KOMISJON,
võttes arvesse Euroopa Ühenduste asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 6 lõiget 2,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (2) eriti selle artikli 6 lõiget 4,
ning arvestades järgmist:
(1)
Oluline on turvaliste piiride säilitamine, et ennetada loomade või inimeste tervisele kahjulike organismide levimist, ning ühenduse õigusaktide nõuetekohast kohaldamist peab jälgima komisjoni Veterinaar- ja Toiduamet.
(2)
Komisjoni otsus 2001/881/EÜ (3) sätestab ühenduse piiripunktides komisjoni korraldatavate veterinaarkontrollide sageduse, eriti mis puudutab piiripunkti infrastruktuuri, varustust ja toimimist.
(3)
Pärast komisjoni otsusega 2001/812/EÜ (4) sätestatud piiripunktide rajatiste ühtlustatud standardite sätestamist täidab enamik piiripunkte nüüd nende rajatistega seotud miinimumnõudeid.
(4)
Impordi tõhusa kontrolli säilitamine sõltub nii nõuetekohaste rajatiste kättesaadavusest kui ka veterinaarkontrolli õigusaktides sätestatud protseduuride tõhusast kohaldamisest, millest viimane peaks nüüd Veterinaar- ja Toiduameti peamine ülesanne olema.
(5)
Komisjoni otsus (EÜ) nr 745/2004, (5) millega kehtestatakse meetmed isiklikuks tarbimiseks ettenähtud loomsete saaduste impordil, loob õigusliku raamistiku, mille alusel liikmesriigid saavad lisaks piiripunktides teostatavatele veterinaarkontrollidele kontrolle läbi viia ükskõik millises ühendusse sisenemise kohas. Neid piiripunktidest väljaspool teostatavaid kontrolle peaks samuti jälgima Veterinaar- ja Toiduamet.
(6)
Veterinaar- ja Toiduameti liikmesriikide piiripunktides korraldatava impordikontrolli sagedus ja ulatus tuleks määrata, võttes aluseks ohtusid ühenduse loomade ja inimeste tervisele, arvestada tuleks kogu komisjonile kättesaadavat teavet, sealhulgas ühenduse kaubandusstruktuuri, veterinaaralaste õigusaktide raames kättesaadavaid statistilisi andmeid, ameti varasema jälgimise tulemusi, kõiki tuvastatud probleemseid alasid ning muud olulist teavet.
(7)
Seepärast tuleks vastavalt muuta otsust 2001/881/EÜ.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2001/881/EÜ artikkel 2 asendatakse järgmise tekstiga:
“Artikkel 2
1. Komisjoni veterinaareksperdid korraldavad korrapäraseid kontrolle liikmesriikides koostöös liikmesriikide ekspertidega, et jälgida lisas loetletud piiripunktides teostavate impordikontrollide vastavust ühenduse õigusaktidega. Selle tegevuse eesmärk on ühenduse loomade ja inimeste tervisele suunatud ohtude hindamine ja ühenduse impordikontrolli, sealhulgas infrastruktuuri, varustust ja protseduure, käsitlevate õigusaktide kohaldamise aspektide jälgimine.
2. Pärast liikmesriikidega konsulteerimist võib komisjon jälgida ka loomade ja inimeste tervist ning reisijate isiklikku pagasit puudutavaid kontrolle muudes riiki sisenemise kohtades, mis ei ole piiriületuspunktidena loetletud.
3. Komisjoni veterinaarekspertide kontrollid põhinevad kõikide lõikes neli toodud oluliste tegurite hindamisel ja võimalikel ohtudel ning nende tegurite mõjul ühenduse loomade ja inimeste tervisele.
4. Komisjon kehtestab Veterinaar- ja Toiduameti jälgimistegevuse planeerimisel sihtkohad ja tegevuse sageduse, arvestades liikmesriikides eelnevalt korraldatud kontrolle, TRACESe süsteemi raames kogutud andmeid, liikmesriikidelt kooskõlas komisjoni määrusega (EÜ) nr 745/2004 saadud teavet ning järgmisi parameetreid:
-
kõiki liikmesriike puudutavat kaubanduse kvantitatiivset ja kvalitatiivset struktuuri, sealhulgas asjaomaste loomade ja toodete tüüpi ning liiki, samuti nende päritoluriiki,
-
võimalikku ebaseaduslikku importi puudutavat olulist teavet ning võimaliku haiguse leviku ohtu,
-
kiirhoiatussüsteemi raames kättesaadavat teavet,
-
muud olulist teavet.
5. Komisjon saadab liikmesriikidele igal aastal kõikide viimase 12 kuu jooksul külastatud piiripunktide ülevaatusaruannete koopiad ning aruande heakskiidetud piiripunktide üldise arengu kohta.”
Artikkel 2
Käesolev otsus on adresseeritud liikmesriikidele.
Brüssel, 3. jaanuar 2005

Labels: 3
17
6